b'\n_START_ARTICLE_\nSainte-Clotilde\n_START_PARAGRAPH_\nLa basilique Sainte-Clotilde on uuden ajan goottilaistyylinen kirkko Pariisissa. Kirkko vihittiin 30. marraskuuta 1857._NEWLINE_Sainte-Clotilden kirkko on omistettu viidennen vuosisadan burgundikuningas Kilperik II:n tytt\xc3\xa4relle Klotildelle. Klotilde oli frankkikuningas Klodvigin puoliso ja vaikutti siihen, ett\xc3\xa4 Klodvig k\xc3\xa4\xc3\xa4ntyi kristinuskoon vuonna 496, mink\xc3\xa4 j\xc3\xa4lkeen Ranskasta tuli kristitty kuningaskunta.\n_START_SECTION_\nHistoria\n_START_PARAGRAPH_\nSainte-Clotilden kirkon suunnittelussa ja rakentamisessa koettiin vaikeuksia. Arkkitehti vaihtui kahdesti. My\xc3\xb6s pyhimys, jolle kirkko omistettiin, vaihtui. Pariisin kaupunginvaltuusto oli  p\xc3\xa4\xc3\xa4tt\xc3\xa4nyt jo 1827 uuden kirkon rakentamisesta ja arkkitehti Jean-Nicolas Huyot (1870\xe2\x80\x931840) oli valittu suunnittelijaksi. Ty\xc3\xb6 kuitenkin keskeytyi. Uusi prefekti Claude-Philibert de Rambuteau her\xc3\xa4tti projektin vuonna 1833 ja saksalaissyntyinen arkkitehti Fran\xc3\xa7ois-Christian Gau (1790\xe2\x80\x931853) sai teht\xc3\xa4v\xc3\xa4kseen suunnitella goottilaistyylisen rakennuksen. Ty\xc3\xb6 alkoi vasta 1846. Ongelmia aiheutti rakennusmateriaali, joka ei olisi kest\xc3\xa4nyt tornien painoa ja tornit j\xc3\xa4tettiin keskener\xc3\xa4isiksi. Arkkitehti Cau luovutti v\xc3\xa4h\xc3\xa4n ennen kuolemaansa vuonna 1853, mutta  h\xc3\xa4nen nuori assistenttinsa Th\xc3\xa9odore Ballu vei ty\xc3\xb6n p\xc3\xa4\xc3\xa4t\xc3\xb6kseen. Torneihin jouduttiin tekem\xc3\xa4\xc3\xa4n radikaaleja modifikaatioita, jotta niille saatiin haluttu korkeus. Kirkko on latinalaisen ristin muotoinen ja 93 metri\xc3\xa4 pitk\xc3\xa4 ja tornit ovat 70 metrin korkuisia.'